## La Conselleria d’Educació reafirma la seua aposta per la Formació Professional especialitzada que facilite la inserció laboral de l’alumnat

*** El secretari secretari autonòmic ha inaugurat les IV Jornades Tècniques d’FP que analitzen a Novelda el present i el futur de les branques d’Automoció, Electricitat i Administració**

El secretari autonòmic d’Educació, Daniel McEvoy, ha participat en la inauguració de les IV Jornades Tècniques de Formació Professional que organitza l’IES El Vinalopó de Novelda, a on ha destacat la ferma aposta que està fent la Conselleria per a impulsar una Formació Professional especialitzada que facilite la inserció laboral de l’alumnat.

McEvoy, que ha estat acompanyat per l’alcalde de Novelda, Francisco José Martínez, i pel director del centre, Juan Agustín, ha ressaltat el bon moment que viu l’FP per la seua “alta ocupabilitat”, la qual cosa l’ha convertida en “una formació molt valorada pels estudiants, que veuen en estos estudis una clara oportunitat de convertir-se en professionals preparats”.

“De fet -ha apuntat- informes recents assenyalen que tres de cada cinc titulats en FP aconseguixen un contracte en menys de sis mesos”.

Entre les mesures impulsades per la Conselleria s’ha referit a la posada en marxa “d’un nou sistema únic que comprén l’FP reglada (cicles formatius) i la formació per a l’ocupació, facilitant així que totes les persones, amb independència de la seua edat i formació, poden accedir a l’oferta formativa de graus A, B, C, D i E, que garantixen un aprenentatge progressiu”.

“A més -ha afegit- hem incrementat el nombre de places oferides (en concret solament en la província d’Alacant s’han augmentat un 20 %) i s’ha diversificat l’oferta formativa per a fer créixer les interconnexions entre el sistema educatiu i el mercat laboral”.

McEvoy ha fet menció també al creixent paper de l’FP Dual, que ara incorpora una nova modalitat anomenada “intensiva”, i que permet generar una experiència professional certificada de l’alumnat, a més de fomentar la troballa de talent i la rendibilitat per a l’empresa”

Així mateix, ha destacat que s’han incrementat en un 36 % les ajudes per a l’alumnat matriculat en centres de la Comunitat en el curs anterior, la qual cosa suposa que quasi 4.500 estudiants d’FP Dual han resultat beneficiaris d’estes subvencions.

“Per això -ha apuntat- el propòsit de la Generalitat no pot ser altre que el de continuar impulsant l’FP, estimulant també l’avanç cap a un model productiu més competitiu i inclusiu a través de l’increment dels cicles per a l’alumnat amb necessitats especials”.

Finalment, en la seua intervenció ha tingut un especial reconeixement cap a l’alumnat i professorat dels centres de Formació Professional afectats per la riuada, “per la seua capacitat d’adaptació i resiliència” i ha posat en relleu “les iniciatives mamprenedores amb les quals els futurs tècnics d’FP han ajudat a millorar les circumstàncies de les persones damnificades mitjançant l’acompliment de pràctiques solidàries dins de la seua formació”.

**Jornades**

Respecte a les jornades que se celebren a Novelda, el secretari autonòmic ha felicitat l’IES El Vinalopó i tots els que fan possible l’organització d’esta trobada, que és un referent en la promoció de l’intercanvi d’experiències d’aprenentatge d’FP.

Les jornades comptaran amb la presència d’experts de destacats sectors professionals de l’automoció, l’administració o l’electricitat, fortament connectats amb l’entorn laboral, tres especialitats que focalitzen l’oferta formativa de l’IES El Vinalopó que són, a més, algunes de les més demandades i amb més taxes d’inserció laboral.

Estes especialitats, que són algunes de les més cotitzades, focalitzen l’oferta formativa de l’IES El Vinalopó, un centre de referència que, amb el seu exemple, difon la importància de disposar d’una formació actualitzada per als nostres jóvens que done resposta als requeriments de personal qualificat que demanden les empreses.

Fecha: 29/01/2025